**Indkaldelse til divisionsrådsmøde i Steen Blicher Division 12/4 2024**

Der indkaldes hermed til divisionsrådsmøde for alle divisionsmedlemmer og andre interesserede. Mødet finder sted kl. 18-21 med den formelle del kl. 20-21 på Poulholm, Gl. Skivevej 99, 8800 Viborg

1. Valg af dirigent og referent
2. Beretning fra divisionsledelsen (se bilag 1)
3. Fremlæggelse af årsregnskab for det foregående år til godkendelse (se bilag 2)
4. Fremlæggelse af budget for det kommende år til godkendelse (se bilag 2)
5. Vedtagelse af kontingent for det kommende år
*Divisionsledelsen indstiller, at kontingentet fastholdes på de nuværende 50 kr. pr. medlem*
6. Behandling af indkomne forslag
*Indkomne forslag sendes til divisionscheferne senest 29/3 på* *steenblicher.dc@gmail.com*
7. Vedtagelse af udviklingsplan (se bilag 3)
8. Fastsættelse af antal medlemmer i divisionsledelsen
*Den nuværende divisionsledelse ser gerne, at der kommer flere unge i divisionsledelsen ligesom der gerne må være flere grupper repræsenteret. Af denne grund foreslår vi at udvide divisionsledelsen med 3 personer, heraf minimum 1 ung*
9. Valg til divisionsledelsen
	1. Divisionschefer: Nadia Towns og Louise Ejgod (er ikke på valg)
	2. Kasserer: Lene Buhl (på valg)
	3. Divisionsledelsesmedlemmer: Max Eisenhardt, Dennis Møller Torpe, René Fjeldgaard og Mathias Bjerg (er ikke på valg)
10. Valg af revisor og eventuelt revisorsuppleant
11. Eventuelt

Bilag 1:

**Beretning Steen Blicher Division 2023**

2023 var året, hvor vi som division igen var i gang med fuldt aktivitetsprogram efter pandemien. Det betød, at året startede med den traditionsrige (og hemmelige) Polartur for 2. års juniorer. Senere på vinteren blev det miniernes tur til at mødes på Minitræf. Denne gang på Mønsted Skole, hvor temaet var Rasmus Klump. Foråret startede med Mikrotræf i Kompedalslejren, hvor temaet trolde dannede rammen om aktiviteterne. I maj blev det endeligt tid til divisionsturneringen, hvor vi alle kunne samles på Trevæld, hvor der blev dystet i traditionelle spejderfærdigheder med udgangspunkt i de lommebøger, alle spejdere går rundt med i lommen, og som nu i den grad kom i brug.

Organisatorisk blev 2023 et turbulent år. Den tidligere divisionsledelse trak sig og der var behov for, at alle grupper deltog i en dialog om, hvordan vi ønsker at samarbejde i divisionen. Både gruppeledere og formænd fra alle grupper deltog i en proces, der endte med, at der i august blev valgt en ny divisionsledelse, der siden har brugt året på at få etableret både gamle og nye vaner. Den valgte divisionsledelse består af ledere fra Skive og Waingunga-Stammen, der pt. er divisionens to største grupper. Det er derfor et fokuspunkt, at vi er tydelige i vores kommunikation og dialog med grupperne, og at vi løbende har fokus også på de grupper, der ikke er repræsenteret i ledelsen. Blandt andet for at sikre dialogen med grupperne, har der været afholdt ledermøde for alle divisionens ledere i oktober og møde med formænd og gruppeledere i november.

Året 2023 var også året, hvor hele Det Danske Spejderkorps fejrede 50-året for sammenlægningen af de tidligere drenge- og pigespejderkorps. Sammenlægningen resulterede også i nye divisioner, og dermed var 2023 også Steen Blicher Divisionens 50 års jubilæum. På det ekstraordinære divisionsrådsmøde i august blev det besluttet, at fejringen skulle udsættes til 2024, hvor divisionsturneringen med temaet Steen Blicher - fortid, nutid og fremtid kommer til at markere jubilæet.

Divisionsledelsen ønsker at takke ledere, gruppeledere og formænd for opbakningen i forbindelse med vores tiltræden, Erik Liseborg for et stort arbejde med at udvikle og organisere aktiviteterne på årets divisionsturnering samt den afgåede divisionsledelse for deres indsats for vores fælles spejderarbejde.

Bilag 3:

**Udviklingsplan for Steen Blicher Division, Det Danske Spejderkorps 2024-2027**

I divisionen ønsker vi at give spejdere såvel som ledere en oplevelse af, at de er med i et større og mere mangfoldigt spejderliv end det, der til daglig foregår i grenene og grupperne. For spejdernes vedkommende sker det først og fremmest gennem de forskellige årlige ture som divisionsturneringen, mikrotræf, minitræf og Polartur. For lederne sker det gennem samarbejde om disse arrangementer, gennem erfaringsudveksling og inspiration til de arrangementer, divisionen inviterer til.

**I den kommende periode vil divisionen især have fokus på**

1. Gennemførelse af aktiviteter for alle spejdere i divisionen uanset alder. Formålet med disse aktiviteter er i høj grad at skabe bånd på tværs og opleve et større spejderfællesskab.
2. Udvikling af nye arrangementsformater henvendt til ledere i divisionen. Disse skal opleves som tilgængelige, inspirerende og relevante, så en stor del af lederne i divisionen ønsker at prioritere disse ved siden af det daglige spejderarbejde i grupperne.
3. En klar og konstruktiv kommunikation imellem divisionsledelsen og grupperne og i divisionens ledergruppe. Spejderlederne skal opleve, at det er muligt at følge med i, hvad der sker i divisionen, og grupperne skal opleve, at divisionen kan understøtte og kvalificere gruppernes spejderarbejde og udvikling.

**Udgangspunkt for udviklingsplanen**

Udviklingsplanen for Steen Blicher Division tager udgangspunkt dels i formålet med divisionerne i korpset som er

1. understøtte udvikling og drift af spejderarbejdet i de enheder, der er medlem af divisionen
2. facilitere netværk mellem de enheder, der er medlem af divisionen
3. understøtte kommunikationen mellem divisionens enheder og korpsledelsen samt landsorganisationen.

Organisatorisk placerer divisionen sig mellem korpset og grupperne, og vi ser det derfor som et mål med udviklingsplanen at knytte disse tættere. Mange af grupperne arbejder i forvejen med udgangspunkt i korpsets udviklingsplan. Det er et centralt formål med divisionens udviklingsplan at understøtte gruppernes udvikling gennem sparring, erfaringsudveksling og inspiration.

Det er vigtigt, at udviklingsplanen løbende omsættes til praksis, herunder konkrete aktiviteter, der direkte er knyttet til udviklingsplanens tre punkter. Opfølgningen herpå er divisionsledelsens, divisionsrådets og lederne i divisionens fælles ansvar.

**1. Gennemførelse af aktiviteter for alle spejdere i divisionen uanset alder.**

Divisionen har traditionelt gennemført en række aktiviteter for de forskellige grene samt den årligt tilbagevendende divisionsturnering. Formålet med disse aktiviteter er i høj grad at skabe bånd på tværs og opleve et større spejderfællesskab. Det er vigtigt, at der løbende er opbakning til disse aktiviteter fra grupperne, at der fastholdes et samarbejde omkring arrangementerne og at ledere fra alle grupper oplever meningen med aktiviteterne. Det kræver, at vi både respekterer den store erfaring og kompetencer, der er i ledergruppen, og som er afgørende for at gennemføre aktiviteterne, og at nye ideer og nye ledere bydes velkomne, således at aktiviteterne kan udvikle sig.

I 2024-27 ønsker divisionen

* At gennemføre faste arrangementer for alle grene hvert år.
* At afprøve en nye organiseringsformer for divisionsturneringen, hvor ansvaret uddelegeres til et udvalg med inddragelse af ledere fra alle grene.
* At etablere divisionsturneringen løbende med henblik på at kunne bygge videre på erfaringerne fra tidligere års divisionsturneringer og undgå for stort videnstab.
* At evaluere og udvikle de grenspecifikke arrangementer for at være tydeligere omkring, hvorfor vi laver de arrangementer, vi laver, og hvordan vi kan udvikle dem.

**2. Udvikling af nye arrangementsformater henvendt til ledere i divisionen**

Kurser, møder og andre aktiviteter i divisionen skal opleves som så relevante og udbytterige, at ledere i divisionen vælger at prioritere dem og oplever, at de får energi og inspiration af at deltage.

I 2024-27 ønsker divisionen

* At afprøve nye format for divisionsrådsmødet, hvor der skaber bedre forudsætninger for en dialog om divisionens arbejde og udvikling og som rummer et socialt aspekt.
* At gennemføre mindst 4 årlige temaaftener for ledere, der ønsker opkvalificering på konkrete områder som fx lege og sange, bålmad, udvikling af temaforløb e.l.
* At gennemføre 1 årligt velkomstarrangement for nye ledere med fokus på spejderideen.
* Fastholde dialogen med gruppeledere og forpersoner etableret i 2023 for at sikre dialog og samarbejde.
* At divisionsledelsen besøger størstedelen af alle grupper for at få et større indblik i grupperne og en dialog med en større del af lederne end dem, der prioriterer at deltage i divisionens ledermøder.

**3. En klar og konstruktiv kommunikation imellem divisionsledelsen og grupperne og i divisionens ledergruppe.**

Spejderlederne skal opleve, at det er muligt at følge med i, hvad der sker i divisionen og grupperne skal opleve, at divisionen kan understøtte og kvalificere gruppernes spejderarbejde og udvikling.

I 2024-27 vil divisionen

* Løbende sikre en opdateret hjemmeside med adgang til referater, information om aktiviteter m.m.
* Udsende indkaldelser og referater direkte til alle divisionens ledere, så alle har mulighed for at følge med i, hvad der sker.
* Udarbejde en ramme for dialogen mellem lederne i divisionen.
* Afprøve og udvikle nye, inddragende og dialogiske mødeformater i divisionen.